Toimintakertomus 2017

Lastenneurologian hoitajat ry (Lane)

**Yhdistysasiat**

**Yhdistyksen jäsenmäärä**

Yhdistys perustettiin 20.10.2011 Turussa ja rekisteröitiin Patentti- ja rekisterihallituksen yhdistysrekisteriin 8.3.2012. Vuoden 2017 lopussa yhdistyksellä oli 86 jäsentä.

**Hallitus ja yhdistyksen kokoukset**

Yhdistyksen hallituksessa toimivat vuonna 2017 varsinaisina jäseninä Ulla Nykänen/ SIUNSOTE (rahastonhoitaja), Päivi Ikonen/HUS, Elina Kainulainen/KYS, Karoliina Kilponen/TAYS, Tiina Marttila/HUS, Maria Nikulainen/HUS, Olivia Särkkä/HUS (kotisivu- ja jäsenrekisterivastaava) ja Mervi Taipaleenmäki/OYS (sihteeri), Kristiina Aalto/HUS sekä varajäseninä Päivi Kyllönen/OYS (varapuheenjohtaja), Päivi Haukijärvi/TAYS, Kristiina Nokelainen/TYKS, Annikki Vanhala/ Valteri Tervaväylä, oppimis- ja ohjaamiskeskus/ Oulu ja Mari Sipilä/OYS. Hallituksen puheenjohtajana toimi Johanna Olli/Turun yliopisto.

Yhdistyksen hallitus kokoontui vuoden 2017 aikana neljä kertaa kasvotusten, piti yhden virtuaalisen kokouksen hallituksen sähköisessä Työhuoneessa ja yhden skype-kokouksen.

Yhdistyksen kevätkokous järjestettiin 23.3.2017 Helsingissä Sairaanhoitaja-päivien yhteydessä. Syyskokous järjestettiin 13.11.2017 Helsingissä ja sen yhteydessä järjestettiin tutkimusklubi.

**Tiedottaminen**

Yhdistyksen kotisivujen Ajankohtaista-osioon päivitettiin lähes viikoittain ammatillisia meno-, luku- ja linkkivinkkejä sekä tiedotteita Lanen toiminnasta. Kotisivuille tehtiin tilastojen mukaan päivittäin keskimäärin noin 30 käyntiä ja parhaimmillaan 453 käyntiä päivässä.Keskustelupalstan käyttö oli vaihtelevaa, mutta melko vähäistä.

Yhdistyksen sähköpostilistan kautta tiedotettiin ajankohtaisista asioista kauden aikana jäsenille seitsemän kertaa.

Lanen oman Lasten asialla -lehden neljäs numero ilmestyi 6.11.2017. Lehti ilmestyi sekä sähköisenä että painettuna versiona. Tämän vuoden lehti myös lähetettiin jäsenille kotiin. Lehden teemana oli vuorovaikutus lasten hoitotyössä. Lehden kotisivuille perustettiin uusi Ajankohtaista-palsta, jotta saadaan materiaalia julkaistua varsinaisten lehden numeroiden välilläkin. Pastalla julkaistaan kirjoituksia eri aiheista sekä kirja-arvosteluita lastenneurologian hoitajille hyödyllisistä kirjoista.

**Talous**

Tilikauden alijäämä oli tilikauden lopussa 11 813,49€. Jäsenille haluttiin tarjota kuluja aiheuttavaa toimintaa ja tukea (tutkimusklubeja, lehti ja apurahat), vaikka suurin tulonlähde eli koulutuspäivät jäivät tänä vuonna väliin. Hallitus kokoontui livenä neljä kertaa, mikä lisäsi matkakuluja aiempiin vuosiin verrattuna. Muita kuin kuluneen vuoden menoja näkyy alijäämässä edellisen vuoden koulutuksen ja tulevan vuoden apurahojen osalta yhteensä 6314,40€. Toisaalta myös tulevan vuoden tuloja koulutuksen osalta näkyy tuloslaskelmassa 1000€.

Yhdistyksen toiminta rahoitettiin jäsenmaksutuloilla.Tulot käytettiin yhdistyksen toimintaan: hallituksen ja yhdistyksen kokousten kuluihin, tutkimusklubien järjestämiseen, kotisivujen ylläpitoon sekä painetun lehden toimituskuluihin ja postitukseen jäsenille.Yhdistyksen toiminta on vakiintunut.

**Lastenneurologian potilaiden hoitotyön ja hoitajien ammatillisen osaamisen kehittäminen**

Vuonna 2017 koulutuspäiviä ei järjestetty.

Yhdistyksen jäseniä kannustettiin organisoimaan tutustumiskäyntejä muihin lastenneurologisiin yksiköihin. Tutustumiskäyntien ja muun kollegiaalisen konsultoinnin helpottamiseksi lastenneurologisten yksikköjen yhteystietoja kerättiin yhdistyksen kotisivuille.

Jäsenille on tiedotettu mahdollisuudesta jakaa omaa osaamistaan kirjoittamalla Lanen omaan lehteen.

Tutkimusklubeja järjestettiin vuoden 2017 aikana Kuopiossa, Porissa sekä Helsingissä. Lane oli myös työelämäyhteistyökumppanina TAMK:n sairaanhoitajaopiskelijoiden opinnäytetyö-prosessissa ”Tutkimusklubi osana Lastenneurologian hoitajat ry:n toimintaa”, jonka lopputuloksena syntyi malli ja ohjeet tutkimusklubien toteuttamiseen.

Lanen hallitus työsti voimauttavan valokuvan menetelmällä ”Hyvästä hoitajuudesta” videoteoksen, joka saa julkisen ensi-iltansa Lanen koulutuspäivillä 2018.

**Lastenneurologian hoitotyön koulutuksen, johtamisen ja tutkimisen kehittäminen**

Lane myönsi vuonna 2017 toisen kerran apurahat, jotka jaetaan vuoden 2018 puolella. Apurahat myönnettiin Kirsi Kauppilalle osallistumis-, matka- ja majoituskuluihin hänen osallistuessaan XV Kansalliseen hoitotyön konferenssiin 2018 kahdella posteriesityksellä ja Johanna Ollille anomuksen mukaisesti tutkimustyöskentelyyn helmikuussa 2018.

Lasten asialla palkinnon hakijoita ei ollut yhtään.

**Yhteiskunnallinen vaikuttaminen**

Lane teki yhteistyötä Epilepsialiiton, Ensitietoverkoston ja Lapsen oikeuksien viestintäverkoston kanssa. Lapsen oikeuksien verkosto toteutti lapsen oikeuksien päivän tapahtumia ja julkaisuja, mm. aloitti uuden blogin lapsenoikeudet.fi – sivustolla. Lanen hallituksen edustajat olivat mukana näiden suunnittelussa. Lane liittyi myös Leikkipäivä-verkostoon sekä oli yhteistyökumppanina ”Silminä siniset tähdet – vanhemmuutta ja kasvatusyhteistyötä 100-vuotiaassa itsenäisessä Suomessa” julkaisussa.

Yhdistys vaikutti sosiaalisessa mediassa puheenjohtajan kirjoittaman lastenneurologian hoitotyötä käsittelevän blogin kautta ja Lanen oman Twitter-tilin kautta. Näin tuotiin esiin lastenneurologian hoitotyöhön ja lasten hyvinvointiin liittyviä asioita. Lanen Twitter-tilillä oli vuoden 2017 lopussa 1483 seuraajaa*.* Jäseniä kannustettiin osallistumaan keskusteluun sosiaalisessa mediassa, mutta osallistuminen oli vähänlaista.

Syksyllä 2017 Lane otti kantaa vammaisten henkilöiden välttämättömän avun ja tuen kilpailuttamiseen lopettamiseksi tehdyn kansalaisaloitteen puolesta, jotta eduskunta ottaisi asian käsiteltäväkseen.